35. schôdza NR SR - 3.deň - B. popoludní
Dátum: 2025-05-29
Poslanec: Viskupič, Marián (SaS)
Druh vystúpenia: Vystúpenie v rozprave

57. Ďakujem pekne za slovo. Vážený pán predsedajúci, vážený pán minister, kolegyne, kolegovia, ja zasa začnem tak možno trošku nadnesene, ale je mi úprimne ľúto, že tu dnes sedí teda Igor Matovič a nediskutuje o tejto dôležitej téme. Neviem, či sa teda s vládou nejak dohodol, alebo ho teda vláda dokázala predsa len umlčať. Škoda skutočne, že tu, že tu nie sú. No dobre, nevadí. No, ale by som si dovolil už len poukázať na jednu vec. Skúsim pár otázok. Pán minister, kde končí alebo kde je strop pre sociálne odvody dnes? V koľkonásobku priemernej mzdy? (Reakcia navrhovateľa.) Jedenásťnásobok, hej? Na jedenásťnásobku, dobre a áno, áno. Ale neviem, či pán minister zachytil, že... (reakcia z pléna), no to som neni presvedčený. Čiže ako, no. Dobre, takto... (Prerušenie vystúpenia predsedajúcim.) Žiga, Peter, podpredseda NR SR Kolegovia, teším sa, že diskutujete, mohli ste si to na výbore vydiskutovať, tam bol na to určite priestor. Pán poslanec, venujte sa svojmu príhovoru v rozprave, už vystupujete aj v ústnej, aj predtým ste boli v písomnej, čo máte, samozrejme, nárok, ale venujte sa meritu veci a nebudete diskutovať s poslancami. Viskupič, Marián, poslanec NR SR No, dobre. Nebudem diskutovať. Veď hlavne by poslanec nemal diskutovať so mnou. Dobre, každopádne preverím si to. Vychádzam z návrhu zákona, ako bol, kde teda bolo stanovené, že, a to tam bolo, tak pozriem si, či to je realita, ale bolo tam stanovené, že pre profesionálnych športovcov končí vlastne ten limit výpočtu sociálnych odvodov na jednonásobku, hej? Na jednonásobku. Ale toto chcem len ukázať akože jednu vec. Možno to nesedí, ale to nie je podstatne v onom vystúpení. Iné som chcel. Predstavme si zamestnanca, akože top zamestnanca vo vývoji proste skutočne toho, toho dôležitého, veľmi vzdelaného, veľmi skúseného zamestnanca, ktorého potrebujeme a má hrubú mzdu 10-tisíc euro mesačne. Skutočne top zamestnanec, napríklad v tom automobilovom priemysle, hej? Alebo aj športovec. Ale dobre, o automobilovom priemysle sa bavme. Tak mesačná mzda je 10-tisíc euro. No a teraz, keď si zoberieme, si porovnáme, že zamestnanec, ktorý má hrubú mzdu 10-tisíc euro v Čechách a na Slovensku, hej, tak na Slovensku v čistom zarobí za rok o 6 504 euro menej, menej ako v Čechách, hej? A zároveň zamestnávateľ, ten, ktorý mu dáva teda tú hrubú mzdu 10-tisíc euro mesačne tomu top zamestnancovi, zaplatí o 25 125 euro viac ako v Českej republike. Teraz ja sa pýtam. Čiže ešte raz, jednoducho bez čísel povedané, že ten zamestnanec, veľmi kvalitný, kľúčový, skutočne v danej firme, proste zarobí menej ako v Čechách v čistom, ale jeho zamestnávateľ na Slovensku zaplatí zásadne viac ako taký podobný zamestnávateľ v Čechách. A teraz ja sa pýtam, ako si za takýchto podmienok vieme udržať zamestnancov, ako vieme proste konkurovať? Pretože my vieme, tu všetci hovoríme o tom, že má byť kvalifikovanejšia pracovná sila, že máme robiť výroby s vyššou pridanou hodnotou, no ale to zabezpečujú proste takíto ľudia, to je ten výskum, vývoj. Ale jednoducho nedokážeme to, pretože špeciálne, a preto som porovnal Česko a Slovensko, že tam nie je žiadna rečová bariéra a je to skutočne blízko, hej. Pre kopu občanov Slovenska je bližšie do Brna ako do Bratislavy, hej. Čiže toto je ešte jedna z ďalších vecí a toto je veľmi kľúčové pre celú túto debatu, ktorú tu máme o zamestnávaní o kurzarbeite. Čiže toto som len chcel ešte takto dať na porovnanie a idem si pozrieť ešte tých športovcov, asi som tam teda možno nezachytil, ale pozriem si to, dobre. Ďakujem pekne za pozornosť.